19 yoshgacha bo‘lgan qizlar o‘rtasidagi Yevro-2017 saralash musobaqasidan o‘rin olgan Isroil – Rossiya (1:1) uchrashuvini boshqargan hakam ruslarning haqqoniy golini hisoblamadi. Ikkinchi bo‘lim vaqtida, hisob 0:0 ekanida, rossiyaliklar tezkor hujumda gol urishga muvaffaq bo‘ldi. Valeriya Zarubinaning zarbasidan keyin to‘p darvozaga kirib, to‘r teshigidan chiqib ketdi. Bosh hakam esa buni payqamay qoldi va golni inobatga olmadi. Uchrashuv 1:1 hisobida yakunlandi. Rossiya futbol ittifoqi bu o‘yin natijasi yuzasidan rasmiy shikoyat yozdi. UYeFA tashkiloti yaqin orada bu vaziyatni o‘rganib chiqib, o‘z qarorini e’lon qilishi kutilmoqda.